ORDE do 29 de abril de 2005 pola que se resolve a cesión de determinados vehículos a favor da Fundación Érguete Integración.
CONSELLERÍA DE MEDIO AMBIENTE — III. OUTRAS DISPOSICIÓNS — 11/05/2005

A Lei 3/1985, do 12 de abril, do patrimonio da Comunidade Autónoma galega establece no seu artigo 35 bis que a consellería que adquirise ou que tivese adscritos bens mobles da Comunidade Autónoma de Galicia, logo de informe favorable da Consellería de Economía e Facenda, poderállelos ceder a entidades públicas ou sen ánimo de lucro no marco de relación de colaboración, cooperación e coordinación, para seren destinados a fins de utilidade pública ou interese social; que se os bens cedidos non se aplicasen ao fin sinalado considerarase resolta a cesión e reverterán á Administración da comunidade autónoma; e que o acordo de cesión levará implícita, se é o caso, a desafectación dos bens de que se trate. En termos similares pronúnciase o artigo 96 bis do Decreto 50/1989, do 9 de marzo, polo que se aproba o regulamento para a execución da Lei 3/1985.
Este último artigo establece, nos seus parágrafos terceiro, cuarto e quinto, que o acordo de cesión, que adoptará a forma de orde, publicarase no Diario Oficial de Galicia, expresando a finalidade concreta á que as entidades beneficiarias deben destinar os bens, así como as súas condicións; que a cesión se formalizará mediante acta subscrita polo secretario xeral da consellería cedente ou funcionario en que delegue, debendo constar nela o acordo de
cesión e a aceptación do cesionario; e que á consellería cedente corresponderanlle as facultades de control e vixilancia da cesión atribuídas no artigo 87, así como, se é o caso, a resolución dos expedientes de reversión.
Os servizos de automobilismo da Xunta de Galicia están regulados no Decreto 327/1994, do 3 de novembro, modificado polo Decreto 199/2003, do 27 de febreiro, así como na Orde do 23 de novembro de 1994 que desenvolve o primeiro. As citadas disposicións regulan fundamentalmente aspectos organizativos, a través da fixación das distintas unidades administrativas nas que se estruturan os servizos automobilísticos da Xunta de Galicia para unha mellora na súa xestión e organización.
O artigo 1 do Decreto 327/1994 estrutura os servizos de automobilismo da Xunta de Galicia nas seguintes unidades administrativas: o Parque Móbil da Xunta de Galicia, dependente da Consellería da Presidencia, Relacións Institucionais e Administración Pública e os parques móbiles dependentes das restantes consellerías.
O artigo 2.2º do devandito decreto establece que os parques móbiles das distintas consellerías da Xunta de Galicia están adscritos ás respectivas secretarías xerais.
A Consellería de Medio Ambiente dispón actualmente dun parque móbil destinado á realización das diversas funcións que ten atribuídas.
Este parque móbil é renovado periodicamente. Esta renovación periódica leva consigo a substitución de determinados vehículos atendendo entre outros criterios á súa antigüidade, vehículos dos que, unha vez substituídos, se tramitan as súas baixas.
A Fundación Érguete-Integración, de conformidade co establecido no artigo 4 dos seus estatutos, ten por obxecto destinar e afectar un patrimonio á realización, sen ánimo de lucro, de fins de interese xeral para a comunidade encamiñadas á inserción sociolaboral de persoas con especial dificultade de integración na sociedade. En particular, a fundación promoverá todas aquelas accións que, respectando as disposicións legais existentes, fomenten a formación profesional, a reeducación, a reinserción social e alfabetización dos colectivos marxinais dentro do ámbito xeográfico provincial.
A devandita fundación, actualmente, para o desenvolvemento das súas actuacións, necesita a incorporación de vehículos ao seu patrimonio.
Exposto canto antecede, de conformidade co establecido nos artigos citados e demais de xeral aplicación e de acordo coas atribucións que me confire o artigo 34 da Lei 1/1983, do 22 de febreiro, reguladora da Xunta e do seu presidente
RESOLVO:
Primeiro.-Ceder en propiedade á Fundación Érguete Integración, institución sen ánimo de lucro
que ten por obxecto destinar e afectar un patrimonio á realización de fins de interese xeral para a comunidade, os seguintes vehículos pertencentes ao parque móbil da Consellería de Medio Ambiente:
1º Matrícula: LU-4770-M.
Modelo: Volskwagen Polo.
Ano de matriculación: 1991.
Número de bastidor: WVWZZZ80ZMY039072.
2º Matrícula: C-7486-BC.
Modelo: Land Rover 2,5 TD.
Ano de matriculación: 1992.
Número de bastidor: VSELBFAL8AZ124781.
3º Matrícula: C-7477-BC.
Modelo: Land Rover 2,5 TD.
Ano de matriculación: 1992.
Número de bastidor: VSELBFAL8AZ124758.
Segundo.-A Fundación Érguete-Integración comprométese a destinar os vehículos obxecto desta cesión á promoción de accións que faciliten a inserción sociolaboral de persoas con especial dificultade de integración na sociedade, fomentando a formación profesional, a reeducación, a reinserción social e alfabetización dos colectivos marxinais dentro do ámbito xeográfico provincial.
Terceiro.-Para a formalización da cesión, observarase o disposto no artigo 96.bis 4 do Decreto 50/1989, do 9 de marzo, polo que se aproba o Regulamento do patrimonio da comunidade autónoma, e realizarase mediante acta subscrita pola presidenta da fundación ou persoa en que delegue e o secretario xeral da consellería ou funcionario en quen delegue, na cal constará o acordo de cesión en propiedade e a aceptación polo cesionario.
Cuarto.-Os gastos derivados da cesión, seguros, impostos, mantemento, conservación do material cedido e as indemnizacións derivadas das posibles declaracións de responsabilidade civil ou criminal por uso do material, calquera que sexa a súa contía, serán por conta da fundación.
Quinto.-Se o vehículo cedido non se aplicase ao fin sinalado ou deixase de estalo con posterioridade, se se descoidase ou utilizase con grave quebrantamento, ou se incumprisen as condicións que se detallan nesta orde, considerarase resolta a cesión e os bens reverterán á comunidade autónoma, que terá dereito a percibir, logo da taxación pericial, o valor dos detrimentos ou das deterioracións que experimentasen.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de abril de 2005.
José Manuel Barreiro Fernández
Conselleiro de Medio Ambiente